बूंदी। बूंदी जिले के देई थाना क्षेत्र के मानपुरा गांव में सोमवार शाम स्कूल के निकट स्थित तलाई में डूबने से बालिका और युवक की मौत हो गई। प्रत्यक्षदर्शियों ने बताया कि कक्षा छह की बालिका सीमा मीणा (12) तलाई में डूब रही थी, तभी पास ही रहने वाला युवक राजूलाल मीणा (19) उसे बचाने के लिए दौड़ा। वह तलाई में उतर गया। पानी अधिक होने से वह भी बालिका के साथ गहराई में चला गया। दोनों देखते ही देखते पानी में समा गए। उनकी मौत हो गई। ग्रामीणों ने बताया कि सीमा तलाई से भैंसों को निकालने गई थी, इसी दौरान उसका पैर फिसल गया। अन्य ग्रामीणों ने करीब एक घंटे की मशक्कत के बाद दोनों के शव बाहर निकाल लिए। सूचना पर देई थाना पुलिस भी मौके पर पहुंच गई।